XO ฟื้นตัวสู่เติบโต.!
ตั้งแต่ช่วงปลายปีก่อนต่อเนื่องมาถึงต้นปีนี้ หุ้นซอสอย่างบริษัท เอ็กโซติค ฟู้ด จำกัด (มหาชน) หรือ XO ตกอยู่ในสภาวะทิ้งตัว ราคาหุ้นทรง ๆ ทรุด ๆ มาตล๊อดตลอด เพราะนักลงทุนกังวลว่างบจะออกมาไม่ดี หลังจากงบงวดไตรมาส 3/2564 พลาดท่าทำกำไรหล่นหายไป 1.70% เหลือแค่ 94 ล้านบาท จากช่วงเดียวกันของปีก่อนที่เคยทำได้ 96 ล้านบาท
23 ก.พ. 2565

ตั้งแต่ช่วงปลายปีก่อนต่อเนื่องมาถึงต้นปีนี้ หุ้นซอสอย่างบริษัท เอ็กโซติค ฟู้ด จำกัด (มหาชน) หรือ XO ตกอยู่ในสภาวะทิ้งตัว ราคาหุ้นทรง ๆ ทรุด ๆ มาตล๊อดตลอด เพราะนักลงทุนกังวลว่างบจะออกมาไม่ดี หลังจากงบงวดไตรมาส 3/2564 พลาดท่าทำกำไรหล่นหายไป 1.70% เหลือแค่ 94 ล้านบาท จากช่วงเดียวกันของปีก่อนที่เคยทำได้ 96 ล้านบาท
ส่งผลให้งวด 9 เดือนแรกปี 2564 มีกำไรสุทธิ 354 ล้านบาท เพิ่มขึ้น 50.30% จากช่วงเดียวกันของปีก่อนเคยทำได้ 235 ล้านบาท
จากเดิมที่คิดว่า จะโตระเบิดระเบ้อ ทำออลไทม์ไฮ…ก็ช็อกไปตาม ๆ กัน กลายเป็นเซอร์ไพรส์เชิงลบทันที..!!
กำไรที่หายไปในไตรมาส 3/2564 ของ XO นั้น ไม่ใช่เพราะขายสินค้าไม่ได้ หรือไม่มีตลาดนะ…ที่จริง XO มีออเดอร์ล้นมืออยู่หนา…แต่ติดปัญหาส่งของให้ลูกค้าไม่ได้นี่แหละ เนื่องจากมีปัญหาด้านซัพพลายเชน ทั้งเรื่องโรงขวด แพ็กเกจจิ้ง ฉลากที่หายไป จากผลกระทบของโควิด ประกอบกับสถานการณ์ขาดแคลนตู้คอนเทนเนอร์ ทำให้ไม่สามารถส่งออกสินค้าได้ตามออเดอร์ลูกค้า
กลายเป็นอุบัติเหตุกำไรซะงั้น..!?
แต่ดูเหมือนสถานการณ์ดังกล่าวจะเริ่มคลี่คลายแล้ว เมื่อ XO เปิดงบไตรมาส 4/2564 ออกมาโชว์กำไรสุทธิ 108 ล้านบาท เพิ่มขึ้น 14% จากไตรมาสก่อน และเพิ่มขึ้น 31% จากช่วงเดียวกันของปีก่อน โดยมีรายได้จากการขายสินค้า 375 ล้านบาท เพิ่มขึ้น 10% จากไตรมาสก่อน และเพิ่มขึ้น 21% จากช่วงเดียวกันของปีก่อน
ซึ่งดีกว่าที่ตลาดคาดการณ์เอาไว้..!!
ส่งผลให้ XO ปิดสถานะงวดปี 2564 มีตัวเลขกำไรสุทธิอยู่ที่ 462 ล้านบาท เพิ่มขึ้น 45.16% จากปี 2563 ที่มีกำไรสุทธิ 318 ล้านบาท และมีรายได้จากการขายสินค้าอยู่ที่ 1,524 ล้านบาท เพิ่มขึ้น 20.26% จากปี 2563 ที่มีรายได้จากการขายสินค้า 1,267 ล้านบาท
ก็เห็นชัดในไตรมาส 4/2564 XO เริ่มฟื้นตัวแล้ว นั่นแปลว่าปัญหาซัพพลายเชนต่าง ๆ ที่เคยเป็นตัวฉุดกำไรก่อนหน้านี้หมดไปแล้ว ต่อจากนี้ก็จะเป็นการฟื้นตัวสู่การเติบโต..!!
เท่ากับว่า จะเห็น XO กลับมาเติบโตโดดเด่นในเส้นทางทำนองคลองธรรมได้อีกครั้งน่ะสิ…
เพราะถ้ามองแนวโน้มการเติบโตในปีนี้ ก็ดูสดใสซาบซ่าอยู่นะ…เนื่องจากตลาดเริ่มกลับมาแล้ว โดยเฉพาะหลาย ๆ ประเทศในยุโรปที่ทยอยคลายล็อกดาวน์ ทำให้ดีมานด์มีมากขึ้น ประกอบกับก่อนหน้านี้ มีการใช้กลยุทธ์ลงทุนจ่ายค่าแรกเข้า (Listing fee) เพื่อเพิ่มพื้นที่ขาย ทำให้ห้างต่าง ๆ เปิดทางสว่างมากขึ้น
ขณะที่จุดแข็งของ XO อยู่ตรงที่บริหารจัดการต้นทุนได้ดี มีการล็อกราคาวัตถุดิบได้ยาวนาน…นี่ก็ได้ข่าวว่ามีการล็อกราคาวัตถุดิบไว้จนถึงปลายปีแล้วหนา…ส่วน XO จะโตแรงได้สมกับที่รอคอย หรือโตแบบกะปริบกะปรอย…เรื่องนี้หนูไม่รู้จริงจริ๊ง…
แต่นักวิเคราะห์ก็ยังมีมุมมองเชิงบวกกับ XO นะ โดยคาดว่ายอดขายจะฟื้นตัวขึ้นจากปัญหาซัพพลายเชนสะดุดได้อย่างต่อเนื่องในครึ่งปีแรก และจะทำสถิติสูงสุดรายไตรมาสใหม่ได้ในครึ่งปีหลัง ส่งผลให้กำไรสุทธิในปี 2565 แตะ 560 ล้านบาท เพิ่มขึ้น 21%
แต่น่าเสียดาย…อุตส่าห์โชว์งบสวยทั้งที แถมใจป้ำแจกปันผลงวดครึ่งปีหลังอีกตั้ง 41 สตางค์ แต่ภาวะตลาดไม่เป็นใจ ทำให้แทนที่จะเห็นหุ้น XO ออกอาการดี๊ด๊า…แต่กลับซังกะตายซะงั้น
แหม๊…มันเสียของจริง ๆ…
…อิ อิ อิ…